
Η πρόληψη ξεκινά για τη χώρα μας τη δεκαετία του ΄80 με τις πιλοτικές παρεμβάσεις πρόληψης που σχεδιάστηκαν και εκπονήθηκαν από την Ψυχιατρική Κλινική του Πανεπιστημίου των Αθηνών και το ΕΠΙΨΥ. 
Παράλληλα, σε τοπικό επίπεδο άρχισαν να αναπτύσσονται πρωτοβουλίες από φορείς της τοπικής αυτοδιοίκησης και μη κυβερνητικές οργανώσεις με στόχο την πρόληψη της χρήσης εξαρτησιογόνων ουσιών. Η πρώτη συστηματική προσπάθεια σε εθνικό επίπεδο για την πρόληψη ξεκίνησε το  1995 από τον ΟΚΑΝΑ που σε συνεργασία με την Τοπική Αυτοδιοίκηση σχεδίασε  και  ίδρυσε τα πρώτα Κέντρα Πρόληψης (ν.2161/1993) που είχαν ως στόχο την πρόληψη της ουσιοεξάρτησης (ΕΚΤΕΠΝ 2011[endnoteRef:1]). Το έργο των Κέντρων Πρόληψης γρήγορα διευρύνθηκε και επεκτάθηκε και σε άλλους τομείς ψυχικής υγείας, με αποτέλεσμα το 2011 να μετονομάζονται σε Κέντρα Πρόληψης της Εξάρτησης και Προαγωγής της Ψυχοκοινωνικής Υγείας (ΦΕΚ Α’ 118/24-5-2011, ν. 3966/2011, 58).   [1: ] 

Σε αυτό το πλαίσιο ιδρύθηκε το 1998 και το Κέντρο Πρόληψης ΠΥΞΙΔΑ με πρωτοβουλία του τότε Δήμου Συκεών ( νυν Δήμος Νεάπολης Συκεών). ΄Εκτοτε η ΠΥΞΙΔΑ παρέχει συστηματικά και ακατάπαυστα τις υπηρεσίες στην τοπική κοινότητα και συνδράμει με κάθε ευκαιρία στην προώθηση της πρόληψης στη χώρα, μέσα από πανελλαδικής εμβέλειας καμπάνιες ευαισθητοποίησης και τη στήριξη της δράσης και άλλων Κέντρων Πρόληψης με κάθε τρόπο (π.χ. εκπαιδευτικά υλικά που δημιούργησε, οργάνωση εκπαιδεύσεων κ.α.). 
Η πρόληψη της εξάρτηση αναφέρεται στο σύνολο των μέτρων που παίρνονται πριν την εμφάνιση της εξαρτητικής συμπεριφοράς με στόχο την αποφυγή ή αναβολή της έναρξης της χρήσης ουσιών και την εμφάνιση της εξάρτησης. Αφορά την αντιμετώπιση των παραγόντων που κάνουν το άτομο ευάλωτο & την ενίσχυση των παραγόντων που το ενδυναμώνουν και το προστατεύουν (Botvin & Griffin 2007[endnoteRef:2]).  [2: ] 



        
Οι παράγοντες αυτοί αφορούν στο άτομο, την οικογένεια και το κοινωνικό περιβάλλον, συμπεριλαμβανομένων των συνομηλίκων και του περιβάλλοντος του σχολείου και μπορούν να συνοψισθούν στα ακόλουθα (EMCDDA 2010[endnoteRef:3]): [3: ] 

Άτομο
Παράγοντες κινδύνου
· Παραβατική συμπεριφορά σε μικρή ηλικία 
· Κάπνισμα, κατανάλωση οινοπνευματωδών και χρήση ουσιών σε μικρή ηλικία 
· Αρνητικά συμβάντα στη ζωή (πχ απώλεια, κακοποίηση)
· Αναζήτηση διέγερσης
· Έλλειψη θετικών προτύπων, έλλειψη φιλοδοξιών 
· Άγχος, στρες, κατάθλιψη 
· Επιθετικότητα 
· Δυσκολία ελέγχου παρορμήσεων
· Προβλήματα ψυχικής υγείας κ.α.

Παράγοντες προστασίας
· Αρνητικές στάσεις σε σχέση με τη χρήση ουσιών 
· Γνώση για τις ουσίες και τις συνέπειες χρήσης τους
· Ατομικές δεξιότητες όπως είναι δεξιότητες διαχείρισης προβλημάτων, καθορισμού στόχων κλπ
· Κοινωνικές δεξιότητες 
· Αυτοεκτίμηση 
· Μειωμένη παρορμητικότητα 
· Προσαρμοστικότητα/ «εύκολη ιδιοσυγκρασία» κ.α

Οικογένεια
Παράγοντες κινδύνου
· Χρήση ουσιών ή θετικές στάσεις ως προς τη χρήση ουσιών 
· Ελλιπής γονεϊκή εποπτεία
· Χαμηλές ή υπερβολικά υψηλές  προσδοκίες
· Γονεϊκή απόρριψη 
· Χαμηλό επίπεδο δεσμών και σύνδεσης μεταξύ των μελών
· Συναισθηματική αδιαφορία και παραμέληση
· Αυταρχικότητα γονέων  ή δυσκολίες στην οριοθέτηση
· Συγκρούσεις στην οικογένεια 
· Χαοτικό οικογενειακό περιβάλλον
· Δυσκολίες διαβίωσης κ.α. 	

Παράγοντες προστασίας 
· Ισχυροί δεσμοί μεταξύ των μελών της οικογένειας
· Συναισθηματική στήριξη 
· Ασφαλής δεσμός γονέα και παιδιού 
· Υψηλή γονεϊκή εποπτεία 
· Πειθαρχία με συνέπεια και ανάλογη της ηλικία
· Ικανότητα επίλυσης προβλημάτων 
· Υποστηρικτική επικοινωνία
· Σημασία στην αξία της εκπαίδευσης 
· Απουσία πρώιμης απώλειας ή χωρισμού 

Κοινωνικό περιβάλλον
Παράγοντες κινδύνου
· Διαθεσιμότητα ουσιών 
· Αυξημένα κοινωνικά προβλήματα
· Συνομήλικοι χρήστες ή/και παραβάτες	
· Απομόνωση 
· Δυσκολίες ενσωμάτωσης & προσαρμογής στη σχολική ζωή
· Σχολικός εκφοβισμός
· Αρνητικό σχολικό κλίμα
· Πρόσβαση σε στέκια όπου γίνεται χρήση ουσιών 
· Εγκληματικότητα στη γειτονιά 
· Κοινωνική ανοχή στη βία 
· Κοινωνική ανοχή στην κατάχρηση ουσιών 
· Αποδιοργάνωση συνοικίας 
· Απότομες κοινωνικές μεταβολές 
· Φτώχεια κ.α. 	

Παράγοντες προστασίας
· Συνομήλικοι και ενήλικες φίλοι με θετική κοινωνική συμπεριφορά 
· Φιλικό περιβάλλον που αποδοκιμάζει τη χρήση
· Επικοινωνία και συνεργασία οικογένειας και σχολείου
· Υποστηρικτική σχέση με τους εκπαιδευτικούς
· Παρεμβάσεις για μαθητές με μαθησιακά προβλήματα
· Υψηλό κοινωνικο-οικονομικό επίπεδο γειτονιάς
· Πρόσβαση σε υψηλής ποιότητας υπηρεσιών υγείας και περίθαλψης 
· Συνοχή και οργάνωση συνοικίας 
· Σταθερότητα κατοικίας
· Πρόσβαση σε θέσεις εργασίας κ.α

Ένας μοναδικός συνδυασμός παραγόντων οδηγεί σε κάθε περίπτωση το άτομο στη δοκιμή μιας ψυχοδραστικής ουσίας, στη συστηματική χρήση της και την εξάρτηση από αυτήν. Σε επίπεδο θεραπείας οι παράγοντες αυτοί διερευνώνται και το άτομο παίρνει την κατάλληλη βοήθεια για να τους αντιμετωπίσει, να αναπτύξει το δυναμικό του και να αξιοποιήσει τους παράγοντες που λειτουργούν προστατευτικά.  
 	Στο επίπεδο της πρόληψης, τα Κέντρα Πρόληψης, που είναι οι κατεξοχήν αρμόδιοι φορείς, αναπτύσσουν παρεμβάσεις με τις οποίες επιδιώκουν να καλύψουν όσο το δυνατόν μεγαλύτερο τμήμα του πληθυσμού της κοινότητας τους και στις οποίες ασχολούνται με τους παράγοντες αυτούς.
Η πρόληψη όπως αυτή συντελείται από τα Κέντρα Πρόληψης, συνιστά μια μεθοδευμένη προσπάθεια που ακολουθεί ένα κεντρικό σχεδιασμό, αν και διαφοροποιείται ανάλογα με τις ανάγκες της κάθε τοπικής κοινότητας, και στοχεύει στα ακόλουθα: 
την αποτροπή της εμφάνισης νέων περιστατικών εξάρτησης & χρήσης εξαρτησιογόνων ουσιών 
την ενίσχυση της ψυχοκοινωνικής υγείας των παιδιών και των νέων 
την προαγωγή της ψυχοκοινωνικής (αλλά και της υγείας) στην κοινότητα
Οι μεθοδευμένες προσπάθειες των Κέντρων Πρόληψης
· Βασίζονται σε επιστημονικά δεδομένα και σε έρευνες καταγραφής των αναγκών της κοινότητας
· Λαμβάνουν υπόψη τα χαρακτηριστικά του πλαισίου στο οποίο εφαρμόζονται
· Λαμβάνουν υπόψη τα χαρακτηριστικά της ομάδας στην οποία απευθύνονται
· Σχεδιάζονται, εκπονούνται και αξιολογούνται από εξειδικευμένους επαγγελματίες 
· Έχουν έναν μακρόχρονο σχεδιασμό
· Υπόκεινται σε συνεχή αξιολόγηση αποτελέσματος (και κόστους)

Η πρόληψη σαφώς δεν περιορίζεται στην ενημέρωση, καθώς οι παρεμβάσεις ενημέρωσης έχουν αποδειχθεί αναποτελεσματικές (Botvin & Griffin 2007). Συμπεριλαμβάνει εκπαίδευση σε δεξιότητες και διαμόρφωση στάσεων. Βασίζεται στη συνεργασία, την ευαισθητοποίηση και τη δικτύωση όλων των κοινωνικών φορέων. Εξάλλου η πρόληψη στη Ελλάδα γίνεται πράξη στο πλαίσιο του Εθνικού Δικτύου των Κέντρων Πρόληψης.
  	Οι παρεμβάσεις και οι παρεχόμενες υπηρεσίες του Κέντρου Πρόληψης ΠΥΞΙΔΑ στην κοινότητα, μπορούν να ομαδοποιηθούν  σύμφωνα με την πιο σύγχρονη κατηγοριοποίηση των παρεμβάσεων πρόληψης σε:
·  Καθολικές παρεμβάσεις πρόληψης που αφορούν στο γενικό πληθυσμό 
· Επικεντρωμένες παρεμβάσεις πρόληψης που απευθύνονται σε ομάδες υψηλού κινδύνου
· Ενδεδειγμένες παρεμβάσεις πρόληψης που προσφέρουν ατομική και οικογενειακή συμβουλευτική για την αντιμετώπιση συγκεκριμένων προβλημάτων και κρίσεων (ΕΚΤΕΠΝ 2011)
Η ΠΥΞΙΔΑ εξαντλεί κάθε δυνατότητα για να στείλει το μήνυμα στην τοπική κοινωνία και για να δημιουργήσει γέφυρες με τα μέλη της προκειμένου να αποτελεί υπηρεσία αναφοράς για παιδιά και ενήλικες.
Οι στρατηγικές των παρεμβάσεων που υλοποιούνται είναι οι παρακάτω: 
· Δικτύωση – κινητοποίηση (δημιουργία ενός ευνοϊκού περιβάλλοντος για τις παρεμβάσεις)
· Ενημέρωση – ευαισθητοποίηση (κατάρριψη μύθων, απόκτηση αντικειμενικής γνώσης, ενημέρωση για τους προστατευτικούς παράγοντες κλπ)
· Εκπαίδευση (σεμινάρια βιωματικού χαρακτήρα που αποσκοπούν στη διαμόρφωση στάσεων και στην απόκτηση δεξιοτήτων  πχ. Σχολές γονέων, προγράμματα πρόληψης σε μαθητές)
· Δημιουργικές δραστηριότητες (κυρίως για παιδιά και νέους) 
· Συμβουλευτική βοήθεια (ψυχολογική καθοδήγηση σε ψυχοκοινωνικά προβλήματα) 
· Δημιουργία εκπαιδευτικών υλικών & εντύπων ευαισθητοποίησης 
· Ρυθμιστικά μέτρα (η Εθνική Νομοθεσία ,οι κανόνες και η πολιτική που ισχύουν σε ένα σχολείο κ.α.) 

Το μεγαλύτερο μέρος των ενεργειών αφορά στα παιδιά και στου νέους η προσέγγιση των οποίων  σε μεγάλο βαθμό επιδιώκεται με την εκπόνηση σχολικών προγραμμάτων πρόληψης.  Στόχος των προγραμμάτων αυτών είναι η υποστήριξη των σχολικών μονάδων για τη δημιουργία ενός ασφαλούς σχολείου που διαμορφώνει αξίες & αντιλήψεις & καλλιεργεί δεξιότητες. 
Οι παρεμβάσεις ξεκινούν από το πρώτο «σχολικό πλαίσιο»  που υποδέχεται και διαπαιδαγωγεί τα παιδιά και εμπλέκουν τα ίδια τα παιδιά και τους σημαντικούς ενήλικες που τα περιβάλλουν, γονείς και εκπαιδευτικούς. Έτσι οργανώνονται δράσεις πρόληψης και εκπαίδευσης για τους βρεφικούς και παιδικούς σταθμούς, τα νηπιαγωγεία, τα δημοτικά σχολεία, τα γυμνάσια τα γενικά και επαγγελματικά λύκεια. Η ΠΥΞΙΔΑ στηρίζει ενεργά τα σχολεία της περιοχής με πλήθος εκπαιδεύσεων για τους εκπαιδευτικούς, την επιστημονική καθοδήγηση και υποστήριξη των εκπαιδευτικών για την εφαρμογή προγραμμάτων πρόληψης στους μαθητές, ενημερωτικές συζητήσεις σε θέματα ψυχικής υγείας, συμβουλευτική μαθητών, εκπαιδευτικών και γονέων για την αντιμετώπιση προβλημάτων που προκύπτουν, ενώ παράλληλα προσφέρει ενημερώσεις και ομάδες εκπαίδευσης για γονείς. 
Ας μη ξεχνάμε ότι τα Κέντρα Πρόληψης είναι οι υπηρεσίες που στέκονται δίπλα στα σχολεία παρέχοντας όλα αυτά τα χρόνια συστηματικά τη βοήθεια τους. Το 2011 η συμβολή τους αυτή αναγνωρίστηκε με υπουργική απόφαση (ΦΕΚ Β 434/17.3.2011, αρ. απ. 24146/Γ7) όπου και ορίστηκε ότι τα Κ.Π. είναι εγκεκριμένος φορέας για να σχεδιάσει να υλοποιήσει και να αξιολογήσει παρεμβάσεις στα σχολεία. 
Τα θέματα στα οποία η ΠΥΞΙΔΑ δίνει βοήθεια στα σχολεία αναφέρονται στην εξάρτηση από ψυχοδραστικές ουσίες, νόμιμες (τσιγάρο) και παράνομες, το διαδίκτυο, το άγχος των εξετάσεων, η ενδοσχολική βία και άλλα θέματα ψυχικής υγείας. Ωστόσο πολλές από τις παρεμβάσεις σχεδιάζονται σε απάντηση αιτήματος για βοήθεια που έχει τεθεί από ένα σχολείο προκειμένου να αντιμετωπισθεί κάποιο πρόβλημα που εντοπίστηκε.
Παράλληλα η ΠΥΞΙΔΑ δίνει έμφαση στα κοινοτικά προγράμματα πρόληψης με προτεραιότητα και πάλι τα παιδιά και τους νέους. Έτσι υλοποιούνται κάθε χρόνο ομάδες προσωπικής ανάπτυξης εφήβων και νέων, ομάδες εκπαίδευσης για γονείς (σχολές γονέων), ομάδες διακοπής καπνίσματος, παρεμβάσεις πρόληψης και ενημέρωσης στο στρατό, τόσο για τους στρατευμένους όσο και για το προσωπικό των μονάδων, σεμινάρια για επαγγελματίες ψυχικής υγείας και κοινωνικής πρόνοιας, αλλά και υγείας, ενώ προσφέρεται εκπαίδευση και υποστήριξη σε πολίτες που θέλουν να ασχοληθούν με τον εθελοντισμό και να δραστηριοποιηθούν στην κοινότητα.
Τα αιτήματα που δέχεται η ΠΥΞΙΔΑ ολοένα αυξάνονται, ιδιαίτερα  απαιτητική είναι η κατάσταση των τελευταίων χρόνων που η κρίση  επιβαρύνει κοινωνικά και ψυχικά, άτομο και οικογένεια. Η εικόνα είναι ανάλογη στο σύνολο των Κέντρων Πρόληψης σε όλη την Ελλάδα, έτσι όπως αυτή καταγράφεται στις ετήσιες εκθέσεις του ΕΚΤΕΠΝ για τη πρόληψη και τις εξελίξεις της στη χώρα (www.ektepn.gr).  
Η ΠΥΞΙΔΑ όντας μέσα στην κοινότητα  εισπράττει τους κραδασμούς και την επιβάρυνση των μελών της κοινότητας καθημερινά. Καλείται, σήμερα όσο ποτέ, να δράσει άμεσα, ευέλικτα και αποτελεσματικά.
Σε αυτή την προσπάθεια είναι ιδιαίτερα ενθαρρυντικά τα ερευνητικά αποτελέσματα σε σχέση με την αποτελεσματικότητα της πρόληψης της χρήσης εξαρτησιογόνων ουσιών. Οι μαθητές που συμμετείχαν στο πρόγραμμα πρόληψης  ΞΕΡΩ ΤΙ ΖΗΤΑΩ είχαν: 
  
· 26% λιγότερες πιθανότητες  να καπνίζουν καθημερινά (20*/μήνα) τσιγάρο 
· 35% λιγότερες  πιθανότητες να μεθούν τακτικά (3*/μήνα)
· 23% λιγότερες πιθανότητες να χρησιμοποιήσουν κάνναβη
(Fagianno et al. 2010[endnoteRef:4]) [4: ] 

Σήμερα είναι πλέον διαπιστωμένο ότι η καλύτερη θεραπεία είναι η πρόληψη.  Τα Κέντρα Πρόληψης δεν είναι πολυτέλεια, είναι κοινωνική ανάγκη. Οι καθημερινές μαρτυρίες των πολιτών το ομολογούν. Τα επιστημονικά και ερευνητικά δεδομένα το επιβεβαιώνουν. Οι καιροί το απαιτούν. 
 …Γιατί οι κοινωνίες που βρίσκονται σε κρίση χρειάζονται θεσμούς και κοινωνικές υπηρεσίες, όπως τα Κέντρα Πρόληψης για να αντέξουν τους κλυδωνισμούς και να ανταπεξέλθουν στην κρίση.  

 ii) Botvin G.J. & Griffin K.W.(2007). School based programmes to prevent alcohol, tobacco and other drug use. Int. Rev. Psychiatry. 19(6): 607-615
 iii) European  Monitoring Centre for Drug Addiction (EMCDDA) (2010). EMCDDA Manuals No 4. Prevention and Evaluation Resources Kit (PERK). Luxembourg Office of  the EU. 
iv) Fagianno F. et al. (2010) The effectiveness of a school-based substance abuse prevention program: 18 month follow-up of the Eu-Dap cluster randomized controlled trial. Drug and Alcohol Depedence, 108; 56-64

